DECIZIA COMISIEI
din 16 septembrie 2008
de desemnare a unui reprezentat al Comisiei în cadrul Consiliului de administrație al Agenției Europene pentru Medicamente
(2008/735/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente (1), în special articolul 65,
întrucât:
(1)
În temeiul articolului 65 din Regulamentul (CE) nr. 726/2004, Consiliul de administrație al Agenției Europene pentru Medicamente (denumită în continuare „agenția”) urmează să includă doi reprezentanți din partea Comisiei.
(2)
Având în vedere realocarea competențelor în cadrul Comisiei, se impune desemnarea unui nou membru în cadrul Consiliului de administrație al agenției, din partea Direcției Generale Sănătate și Consumatori, precum și a unui membru supleant care îl va înlocui pe acesta atunci când nu este prezent și va vota în numele său,
DECIDE:
Articolul 1
Reprezentantul Comisiei în cadrul Consiliului de administrație al Agenției Europene pentru Medicamente ocupă următoarea poziție și exercită următoarele funcții:
(a)
Consilier principal, interesat cu precădere de domeniul sănătății publice, care asigură consiliere directorului general al Direcției Generale Sănătate și Consumatori cu privire la strategia în materie de sănătate și care oferă asistență directorului Direcției Sănătate publică și evaluarea riscurilor.
Reprezentantul supleant ocupă următoarea poziție și exercită următoarele funcții:
(b)
Șeful unității „Strategie și sisteme de sănătate”, care deține funcțiile de stabilire și elaborare de politici și acțiuni în materie de sănătate publică, inclusiv în domeniul produselor farmaceutice, precum și de asigurare a unei orientări generale a activităților din cadrul unității, pe baza programului de lucru al Direcției Generale Sănătate și Consumatori și/sau al Direcției Sănătate publică și evaluarea riscurilor.
Articolul 2
Prezenta decizie se aplică persoanelor care ocupă, inclusiv în mod temporar, pozițiile menționate la articolul 1 la data adoptării prezentei decizii, sau oricărui succesor al acestor persoane în pozițiile respective.
Articolul 3
Directorul general al Direcției Generale Sănătate și Consumatori îi informează pe președintele Consiliului de administrație și pe directorul agenției cu privire la numele persoanelor care ocupă pozițiile menționate la articolul 1, precum și cu privire la orice schimbări ale acestora.
Adoptată la Bruxelles, 16 septembrie 2008.